PMIndiaData/PMIndiaSum huggingface dataset:
પ્રધાનમંત્રીએ અમદાવાદમાં અત્યાધુનિક સરદાર વલ્લભભાઈ પટેલ ઇન્સ્ટિટ્યૂટ ઑફ મેડિકલ સાયન્સિસનું ઉદઘાટન કર્યું, તેમણે જણાવ્યું કે, ગરીબો માટે સરકારનું વલણ; હેલ્થકેર સુવિધાઓનાં વિસ્તરણનું ધ્યાન કેન્દ્રિત કર્યું

પ્રધાનમંત્રી નરેન્દ્ર મોદીએ આજે અમદાવાદમાં અત્યાધુનિક, સુપર-સ્પેશિયાલિટી પબ્લિક હોસ્પિટલ – સરદાર વલ્લભભાઈ પટેલ ઇન્સ્ટિટ્યૂટ ઑફ મેડિકલ સાયન્સિસ એન્ડ રિસર્ચનું ઉદઘાટન કર્યું હતું. અમદાવાદ મ્યુનિસિપલ કોર્પોરેશન દ્વારા નિર્મિત, 78 મીટરની ઊંચાઈ, 1500 બેડની હોસ્પિટલ અત્યાધુનિક સુવિધાઓ સાથે સજ્જ છે, જેમાં એર એમ્બ્યુલન્સ સામેલ છે. પ્રધાનમંત્રીએ હોસ્પિટલમાં સુવિધાઓનું નિરીક્ષણ કર્યું હતું. તેમણે વૈશ્વિક કક્ષાની હોસ્પિટલ સ્થાપિત કરવા બદલ અમદાવાદ મ્યુનિસિપલ કોર્પોરેશનની પ્રશંસા કરી હતી અને કહ્યું હતું કે, “સરદાર વલ્લભભાઈ પટેલ ઇન્સ્ટિટ્યૂટ ઑફ મેડિકલ સાયન્સિસ એન્ડ રિસર્ચ હોસ્પિટલ દેશમાં અન્ય સરકારી હોસ્પિટલો માટે આદર્શ પુરવાર થશે.” રૂ. 750 કરોડનાં ખર્ચે નિર્મિત 17 માળની હોસ્પિટલ વાજબી કિંમતે વૈશ્વિક કક્ષાની સેવાઓ પ્રદાન કરશે અને તે આયુષમાન ભારત સાથે જોડાયેલી છે. આ પ્રસંગે લોકોને સંબોધતા શ્રી મોદીએ આયુષમાન ભારતનાં મહત્વ પર ભાર મૂક્યો હતો અને કહ્યું હતું કે, “આયુષમાન ભારતને કારણે નાનાં શહેરોમાં પણ નવી હોસ્પિટલની જરૂરિયાત વધી છે. નવી હોસ્પિટલો ઝડપથી ખુલી રહી છે, ડૉક્ટર અને પેરામેડિક સ્ટાફની માગ વધી છે, જેનાં પરિણામે હેલ્થકેર ક્ષેત્રમાં રોજગારીની ઘણી તકો ઊભી થઈ રહી છે.” પ્રધાનમંત્રીએ જણાવ્યું હતું કે, છેલ્લાં ચાર વર્ષમાં દેશમાં હેલ્થકેર સુવિધાઓ અને તબીબી શિક્ષણમાં મોટું વિસ્તરણ જોવા મળ્યું છે, જે નાગરિકોની હેલ્થકેરની જરૂરિયાતો પૂર્ણ કરવામાં મદદરૂપ બનશે. ગરીબો માટેની ચિંતા અને તેમની જરૂરિયાતો પૂર્ણ કરવાની વાત પર પ્રકાશ ફેંકતા પ્રધાનમંત્રીએ કહ્યું હતું કે, “સરકાર ગરીબો સાથે છે અને તેમનાં માટે તેમની પ્રાથમિકતા હેલ્થકેર સેવાઓનાં વિસ્તરણમાં અને પ્રધાનમંત્રી જન ઔષધિ યોજના હેઠળ ઓછી કિંમતે જેનેરિક દવાઓની જોગવાઈનાં વધારામાં પ્રતિબિંબિત થાય છે. દેશભરમાં આશરે 5000 પ્રધાનમંત્રી જન ઔષધિ કેન્દ્રો સ્થાપિત થયા છે.” પ્રધાનમંત્રીએ જણાવ્યું હતું કે, તેમની સરકાર માટે તમામ માટે સમાન તકો માટે કટિબદ્ધ છે અને સાધારણ વર્ગનાં ગરીબો માટે 10 ટકા અનામત આ દિશામાં એક મહત્વપૂર્ણ પગલું છે. આ ઉદ્દેશ માટે શૈક્ષણિક સંસ્થાઓમાં બેઠકોની સંખ્યામાં 10 ટકાનો વધારો કરવામાં આવ્યો છે. તેમણે ગુજરાત રાજ્યમાં 10 ટકા અનામત પ્રદાન કરવાનાં નિર્ણયનો સૌપ્રથમ અમલ કરવા બદલ રાજ્ય સરકારની પ્રશંસા કરી હતી. પ્રધાનમંત્રીએ હળવી શૈલીમાં કહ્યું હતું કે, આ નવા વર્ષમાં એમની પ્રથમ મુલાકાત છે અને જ્યારે તહેવારની સિઝન ચાલી રહી છે, ત્યારે અમદાવાદનાં લોકો માટે મોટી હેલ્થકેર સુવિધાઓ સમર્પિત કરવાનો સૌથી ઉચિત સમય છે. તેમણે ઉમેર્યું હતુ કે, દેશમાં જુજ મ્યુનિસિપલ કોર્પોરેશન આ પ્રકારની વૈશ્વિક કક્ષાની હેલ્થકેર સુવિધાઓ ઊભી કરવા આગળ આવી છે. પ્રધાનમંત્રીએ અમદાવાદનાં મેયર તરીકે સરદાર પટેલની ભૂમિકાની પ્રશંસા કરી હતી, જેમણે શહેરમાં આરોગ્ય, સ્વચ્છતા અને સાફસફાઈ માટે અભિયાન ચલાવીને ઉદાહરણ પૂરું પાડ્યું હતું. પ્રધાનમંત્રીએ આ કાર્યક્રમમાં તેમનાં સંબોધનનાં સમાપનમાં જણાવ્યું હતું કે, તમામ માટે સમાન અવસરો ઊભી કરવા અને વિકાસ માટે સરકારની કટિબદ્ધતા જાળવવાનો નવા ભારત માટેનો ભવિષ્યનો માર્ગ છે – સૌનો સાથ, સૌનો વિકાસ.
પ્રધાનમંત્રીની ચાઈનિસ સોશિયલ મીડિયા પ્લેટફોર્મ વેઈબો પર પોસ્ટ

ચીનના લોકોને તેમના રાષ્ટ્રીય દિવસના પ્રસંગે મારી શુભેચ્છા. આપણા સંબંધો સદીઓ જૂના છે. આપણે આધ્યાત્મિક, શિક્ષણ, કલા, વેપારના તાંતણે એકબીજા સાથે જોડાયેલા હતા અને જોડાયેલા છીએ. આપણે એકબીજાની સંસ્કૃતિ પ્રત્યે આદર ધરાવીએ છીએ અને એકબીજાની સમૃદ્ધિમાં ભાગીદાર રહ્યા છીએ. વળી આપણે એકબીજાની સફળતાથી પ્રેરિત થઈ શકીએ. જ્યારે દુનિયા એશિયા તરફ મીટ માંડી રહી છે, ત્યારે ભારત અને ચીનની પ્રગતિ અને સમૃદ્ધિ તથા આપણા ગાઢ સંબંધો એશિયામાં શાંતિ, સલામતી અને સ્થિરતા સ્થાપિત કરવાની ક્ષમતા ધરાવે છે. આ જ સ્વપ્ન મેં તમારા રાષ્ટ્રપતિ ઝિ અને પ્રધાનમંત્રી લી સાથે જોયું છે. તાજેતરમાં આપણા સંબંધો તમામ ક્ષેત્રોમાં ગાઢ બન્યા છે તથા આપણે પારસ્પરિક વિશ્વાસ અને ભરોસા પર ભાર મૂકી રહ્યા છીએ. આપણે બંને દેશના લોકો વચ્ચે સંબંધનું વિસ્તરણ કરવા પ્રયાસરત છીએ. અને આપણે આ દિશામાં વધારે પ્રયાસ કરીશું.
માનનીય પ્રધાનમંત્રીનો પત્ર

મારા પ્રિય સ્નેહીજન, આજથી એક વર્ષ અગાઉ ભારતીય લોકશાહીના ઇતિહાસમાં એક નવું સુવર્ણ પ્રકરણ જોડાઈ ગયું હતું. દેશમાં દાયકાઓ પછી કોઈ પણ સરકારને સતત બીજી વાર સંપૂર્ણ બહુમતી આપીને જનતા જનાર્દને દેશની ધૂરા સંભાળવવાની જવાબદારી સુપરત કરી હતી. આ પ્રકરણમાં તમારી બહુ મોટી ભૂમિકા રહી છે. આ સ્થિતિસંજોગોમાં આ દિવસ મારા માટે, આ પ્રસંગ મારા માટે તમને નમન કરવાનો છે, ભારત અને ભારતીય લોકતંત્ર પ્રત્યે તમારી આ નિષ્ઠાને પ્રણામ કરવાનો. જો સ્થિતિસંજોગો સામાન્ય હોત, તો મને તમારી વચ્ચે આવીને તમારા દર્શન કરવાનું સૌભાગ્ય મળ્યું હોત. પણ વૈશ્વિક રોગચાળા કોરોનાને કારણે જે પરિસ્થિતિ ઊભી થઈ છે, એ પરિસ્થિતિઓમાં હું તમને આ પત્ર દ્વ્રારા તમારા ચરણોમાં પ્રણામ કરું છું અને તમારા આશીર્વાદ લેવા આવ્યો છું. ગયા વર્ષે તમારા સ્નેહ, શુભાશિષ અને તમારા સક્રિય સહયોગે મને સતત એક નવી ઊર્જા, નવી પ્રેરણા આપી છે. આ દરમિયાન તમે લોકશાહીની જે સામૂહિક શક્તિના દર્શન કરાવ્યા અને અત્યારે સંપૂર્ણ વિશ્વ માટે એક દ્રષ્ટાંત બની ગયું છે. વર્ષ 2014માં તમે, દેશની જનતાએ, દેશમાં એક મોટા પરિવર્તન માટે મતદાન કર્યું હતું, દેશની નીતિ અને રીતિ બદલવા માટે મતદાન કર્યું હતું. વીતેલા પાંચ વર્ષમાં દેશને જડ વ્યવસ્થાઓ અને ભ્રષ્ટાચારના કાદવમાંથી બહાર નીકળતા જોયો છે. આ પાંચ વર્ષ દરમિયાન દેશમાં અંત્યોદયની ભાવનાની સાથે ગરીબોનું જીવન સરળ બનાવવા માટે વહીવટી વ્યવસ્થામાં પરિવર્તન જોયું છે, લોકોએ એને અનુભવ્યું છે. આ સમયગાળા દરમિયાન એક તરફ વિશ્વમાં ભારતની આન–બાન–શાનમાં વધારો થયો, બીજી તરફ અમે ગરીબોના બેંક ખાતા ખોલીને, તેમને મફત ગેસ કનેક્શન આપીને, વીજળીનું મફત કનેક્શન આપીને, શૌચાલય બનાવીને, ઘર બનાવીને, ગરીબોની ગરિમા પણ વધારી. આ સમયગાળામાં સર્જિકલ સ્ટ્રાઇક થઈ હતી, એર સ્ટ્રાઇક થઈ હતી, તો અમે વન રેન્ક વન પેન્શન, વન નેશન, વન ટેક્સ –
એ.એમ. નાઈક હેલ્થકેર કોમ્પ્લેક્સ, નવસારી, ગુજરાત ખાતે પ્રધાનમંત્રીના સંબોધનનો મૂળપાઠ

નમસ્કાર! ગુજરાતના મુખ્યમંત્રી શ્રી ભૂપેન્દ્રભાઈ પટેલ, આજ પ્રદેશના સાંસદ, મારા વરિષ્ઠ સાથી શ્રી સી. આર. પાટીલ, અહીં ઉપસ્થિત ગુજરાત સરકારના અન્ય મંત્રીઓ, ધારાસભ્યો, નિરાલી મેમોરિયલ મેડિકલ ટ્રસ્ટના સ્થાપક અને અધ્યક્ષ શ્રી એ. એમ. નાઈકજી, ટ્રસ્ટી શ્રી ભાઈ જીજ્ઞેશ નાઈકજી, અહીં ઉપસ્થિત તમામ મહાનુભાવો, બહેનો અને સજ્જનો! આજે તમે પહેલા અંગ્રેજીમાં, પછી ગુજરાતીમાં સાંભળ્યું, હવે જો તમે હિન્દી ચૂકવા માંગતા નથી, તો હું હિન્દીમાં બોલું છું. મને કહેવામાં આવ્યું કે ગઈકાલે અનિલભાઈનો જન્મદિવસ હતો અને જ્યારે વ્યક્તિ 80 વર્ષની થાય છે ત્યારે તે સહસ્ત્ર ચંદ્રદર્શનનો પ્રસંગ છે. મોડાથી પણ, અનિલ ભાઈને મારા તરફથી ઘણી બધી શુભેચ્છાઓ. તેમના સારા સ્વાસ્થ્ય માટે શુભેચ્છાઓ. આજે નવસારીની ધરતી પરથી સમગ્ર દક્ષિણ ગુજરાતના આ વિસ્તારના લોકો માટે
પ્રધાનમંત્રીએ લોકોને આ યોગ દિવસને સફળ બનાવવા અને યોગને વધુ લોકપ્રિય બનાવવા વિનંતી કરી

પ્રધાનમંત્રી શ્રી નરેન્દ્ર મોદીએ લોકોને આ યોગ દિવસને સફળ બનાવવા અને યોગને વધુ લોકપ્રિય બનાવવા વિનંતી કરી છે. પ્રધાનમંત્રીએ ટ્વિટ કર્યું; “આવતીકાલે, 21મી જૂનને આંતરરાષ્ટ્રીય યોગ દિવસ તરીકે ચિહ્નિત કરવામાં આવશે. ‘માનવતા માટે યોગ’ ની થીમ દ્વારા માર્ગદર્શન આપીને, ચાલો આ યોગ દિવસને સફળ બનાવીએ અને યોગને વધુ લોકપ્રિય બનાવીએ.”
પ્રધાનમંત્રીએ શ્રી મનોહર પર્રિકરનાં નિધન પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ ગોવાનાં મુખ્યમંત્રી શ્રી મનોહર પર્રિકરનાં નિધન પર શોક વ્યક્ત કર્યો હતો. પ્રધાનમંત્રીએ કહ્યું હતું કે, “શ્રી મનોહર પર્રિકર અદ્વિતીય નેતા હતા. તેઓ ખરા દેશભક્ત અને ઉત્કૃષ્ટ વહીવટીકર્તા હતા, તમામ લોકો તેમની પ્રશંસા કરતાં હતા. દેશ તેમની ખામીરહિત સેવાને પેઢીઓ સુધી યાદ રાખશે. તેમનાં અવસાનથી વ્યથિત છું. તેમનાં પરિવારજનો અને સમર્થકો સાથે મારી સહાનુભૂતિ છે. ઓમ શાંતિ. શ્રી મનોહર પર્રિકર આધુનિક ગોવાનાં રચિયતા હતા. તેમનું ચુંબકીય વ્યક્તિત્વ અને તેમની બધા સાથે ભળી જવાની પ્રકૃતિએ તેમને વર્ષો સુધી રાજ્યનાં પસંદગીપાત્ર નેતા બનાવ્યાં હતા. તેમની લોકોનાં કલ્યાણ માટેની નીતિથી ગોવાએ વિકાસનું નોંધપાત્ર સીમાચિહ્ન સર કર્યું હતું. ભારત દેશ સંરક્ષણ મંત્રી તરીકે તેમનાં શાસનકાળ માટે તેમનો હંમેશા આભારી રહેશે. જ્યારે તેઓ સંરક્ષણ મંત્રી હતાં, ત્યારે તેમણે દેશની સુરક્ષા ક્ષમતા વધે, સ્વદેશી સંરક્ષણ ઉત્પાદનને પ્રોત્સાહન મળે અને ભૂતપૂર્વ સૈનિકોનાં જીવનની ગુણવત્તા વધારે સારી થાય તેના માટે શ્રેણીબદ્ધ નિર્ણયો લીધા હતા.”
18મી આસિયાન-ભારત શિખર બેઠક (28 ઑક્ટોબર, 2021) અને 16મી પૂર્વ એશિયા શિખર બેઠક (27 ઑક્ટોબર, 2021)

પ્રધાનમંત્રી શ્રી નરેન્દ્ર મોદી બ્રુનેઈના સુલતાનના આમંત્રણ પર 28મી ઑક્ટોબર, 2021ના રોજ આયોજિત 18મી આસિયાન-ભારત શિખર બેઠકમાં વર્ચ્યુઅલી હાજરી આપશે. આસિયાન દેશોના રાષ્ટ્રપતિઓ/સરકારના વડાઓ આ શિખર બેઠકમાં ઉપસ્થિત રહેશે. આ 18મી આસિયાન-ભારત શિખર બેઠકમાં આસિયાન-ભારત વ્યૂહાત્મક ભાગીદારીની સમીક્ષા કરવામાં આવશે અને કોવિડ-19 અને આરોગ્ય, વેપાર અને વાણિજ્ય, કનેક્ટિવિટી, તેમજ શિક્ષણ અને સંસ્કૃતિ સહિતના મહત્વના ક્ષેત્રોમાં સધાયેલી પ્રગતિની નોંધ લેવાશે. મહામારી બાદ આર્થિક પુન:પ્રાપ્તિ સહિતના મહત્વના પ્રાદેશિક અને આંતરરાષ્ટ્રીય બનાવો પર પણ ચર્ચા થશે. આસિયાન-ભારત શિખર બેઠકો દર વર્ષે યોજવામાં આવે છે અને ભારત અને આસિયાન માટે સર્વોચ્ચ સ્તરે વચનબદ્ધ થવાની તક પૂરી પાડે છે. ગયા વર્ષે નવેમ્બરમાં યોજાયેલી 17મી આસિયાન-ભારત શિખર બેઠકમાં પ્રધાનમંત્રીએ વર્ચ્યુઅલી હાજરી આપી હતી. 18મી આસિયાન-ભારત શિખર બેઠક તેમના દ્વારા હાજરી અપાયેલ હોય એવી નવમી આસિયાન-ભારત શિખર બેઠક હશે. આસિયાન-ભારત વ્યૂહાત્મક ભાગીદારી સહિયારા ભૌગોલિક, ઐતિહાસિક અને સાંસ્કૃતિક સંબંધોના મજબૂત પાયા પર ઊભેલી છે. આસિયાન આપણી પૂર્વ તરફ જુઓ (એક્ટ ઈસ્ટ પોલિસી)ની નીતિ અને ભારત-પ્રશાંતના આપણા વ્યાપક વિઝનના કેન્દ્રમાં છે. 2022ના વર્ષમાં આસિયાન-ભારત સંબંધોને 30 વર્ષો પૂરાં થશે. ભારત અને આસિયાન વચ્ચે સંવાદની વિવિધ યંત્રણાઓ છે જે નિયમિત રીતે મળે છે જેમાં, એક શિખર બેઠક, પ્રધાન સ્તરીય મીટિંગ્સ અને વરિષ્ઠ અધિકારીઓની મીટિંગ્સનો સમાવેશ થાય છે. વિદેશ મંત્રી ડૉ. એસ. જયશંકરે આસિયાન-ભારત વિદેશ પ્રધાનોની મીટિંગમાં અને ઈએએસ વિદેશ પ્રધાનોની મીટિંગમાં ઑગસ્ટ 2021માં વર્ચ્યુઅલી હાજરી આપી હતી. વાણિજ્ય અને ઉદ્યોગ રાજ્ય મંત્રી શ્રીમતી અનુપ્રિયા પટેલે આસિયાન આર્થિક બાબતોના પ્રધાનો + ભારત પરામર્શમાં સપ્ટેમ્બર 2021માં વર્ચ્યુઅલી હાજરી આપી હતી જેમાં પ્રધાનોએ આર્થિક સહકારને મજબૂત કરવાની એમની પ્રતિબદ્ધતાની પુષ્ટિ કરી હતી. પ્રધાનમંત્રી 27 ઑક્ટોબર, 2021ના રોજ યોજાઇ રહેલી 16મી પૂર્વ એશિયા શિખર બેઠકમાં પણ વર્ચ્યુઅલી હાજરી આપશે. પૂર્વ એશિયા સમિટ ભારત-પ્રશાંતમાં અગ્રેસર-પ્રમુખ નેતાઓની દોરવણી હેઠળનું ફોરમ છે. 2005માં એની શરૂઆત થઈ ત્યારથી તેણે પૂર્વ એશિયાના વ્યૂહાત્મક અને ભૂ-રાજકીય ક્રમિક વિકાસમાં મહત્વની ભૂમિકા ભજવી છે. 10 આસિયાન સભ્ય દેશો ઉપરાંત પૂર્વ એશિયા સમિટમાં ભારત, ચીન, જાપાન, કોરિયા ગણરાજ્ય, ઑસ્ટ્રેલિયા, ન્યુઝીલેન્ડ, અમેરિકા અને રશિયાનો સમાવેશ થાય છે. પૂર્વ એશિયા સમિટનું સ્થાપક સભ્ય હોઈ, ભારત પૂર્વ એશિયા શિખર બેઠકને મજબૂત કરવા અને સમકાલીન પડકારોને પહોંચી વળવા માટે એને વધુ અસરકારક બનાવવા પ્રતિબદ્ધ છે. આસિયાન આઉટલુક ઓન ઇન્ડો-પેસિફિક (એઓઆઇપી) અને ઇન્ડો-પેસિફિક ઓસન્સ ઈનિશ્યટિવ (આઇપીઓઆઇ) વચ્ચે એક કેન્દ્રબિંદુ પર નિર્માણ કરીને ભારત-પ્રશાંતમાં વ્યવહારૂ સહકારને આગળ ધપાવવાનું પણ આ એક મહત્વનું પ્લેટફોર્મ છે. 16મી પૂર્વ એશિયા શિખર બેઠક ખાતે, નેતાઓ દરિયાઇ સલામતી, ત્રાસવાદ, કોવિડ-19 સહકાર સહિતના પ્રાદેશિક અને આંતરરાષ્ટ્રીય હિતોની બાબતો અને ચિંતાઓ પર ચર્ચા કરશે. નેતાઓ માનસિક આરોગ્ય, ભારત દ્વારા સહ-પ્રાયોજિત એવા પર્યટન અને ગ્રીન રિકવરી મારફત આર્થિક પુન:પ્રાપ્તિ અંગે એકરારને સ્વીકૃતિ આપે એવી પણ અપેક્ષા છે.
દક્ષિણ કોરિયાના રાષ્ટ્રપતિના વિશેષ પ્રતિનિધિ પ્રધાનમંત્રીને મળ્યા

કોરિયા પ્રજાસત્તાકના રાષ્ટ્રપતિ શ્રી મૂન જે-ઇનના વિશેષ પ્રતિનિધિ શ્રી દોંગચી ચુંગ આજે પ્રધાનમંત્રી શ્રી નરેન્દ્ર મોદીને મળ્યા હતા. પ્રધાનમંત્રીએ રાષ્ટ્રપતિ મૂનની તેમના વિશેષ પ્રતિનિધિ મોકલવાની ચેષ્ટાની પ્રશંસા કરી હતી. પ્રધાનમંત્રીએ મે, 2015માં દક્ષિણ કોરિયાની મુલાકાત લીધી હતી. તેમણે ચુંગ સાથેની મુલાકાતમાં એ મુલાકાતને યાદ કરી હતી, જે દરમિયાન બંને દેશો વચ્ચે દ્વિપક્ષીય સંબંધોને ‘વિશેષ વ્યૂહાત્મક ભાગીદારી’ તરીકે મજબૂત કરવામાં આવ્યા હતા. પ્રધાનમંત્રી શ્રી મોદીએ જણાવ્યું હતું કે, ભારતના વિકાસમાં દક્ષિણ કોરિયા મહત્વપૂર્ણ ભાગીદાર છે. પ્રધાનમંત્રીએ વેપાર અને આર્થિક ક્ષેત્રોમાં દ્વિપક્ષીય સંબંધોને મજબૂત કરવાની પહેલને આવકારવાની સાથે સંરક્ષણ જેવા નવા ક્ષેત્રોમાં સહકારયુક્ત સંબંધોની નવી શરૂઆતની પ્રશંસા કરી હતી. પ્રધાનમંત્રીએ જણાવ્યું હતું કે, તેઓ દ્વિપક્ષીય સંબંધોને વધુ વિકસાવવા માટે રાષ્ટ્રપતિ મૂન સાથે કામ કરવા પ્રતિબદ્ધ છે તથા રાષ્ટ્રપતિ મૂનને વહેલી તકે મળવા આતુર છે.
મંત્રીમંડળને યુવાનો સાથે સંબંધિત બાબતો અને રમતગમતના ક્ષેત્રમાં સહકાર સ્થાપિત કરવા ભારત અને પેલેસ્ટાઇન વચ્ચે થયેલા એમઓયુ અંગે જાણકારી આપવામાં આવી

પ્રધાનંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળને યુવાનો સાથે સંબંધિત બાબતો અને રમતગમતના ક્ષેત્રમાં સહકાર પર ભારત અને પેલેસ્ટાઇન વચ્ચે થયેલા સમજૂતીકરાર (એમઓયુ)ની જાણકારી આપવામાં આવી છે. આ એમઓયુ જ્ઞાતિ, ધર્મ અને જાતિને ધ્યાનમાં રાખ્યા વિના તમામ યુવાનો વચ્ચે વિચારો, મૂલ્યો અને સંસ્કૃતિના આદાનપ્રદાનને પ્રોત્સાહન આપવામાં મદદરૂપ થશે તેમજ બંને દેશોમાં રમતગમત વિકસાવશે. તેના પરિણામે એમઓયુ બંને દેશો વચ્ચે મૈત્રીપૂર્ણ સંબંધોને મજબૂત કરવામાં મદદરૂપ થશે.
કેબિનેટે ભારત તથા જર્મની વચ્ચેના કરારને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળને આજે સ્ટેનબિએસ જીએમબીએચ સીઓ. કેજી ફોર ટેક્નોલોજી ટ્રાન્સફર, જર્મનીની સાથે પૂંજીગત વસ્તુઓના ઉપક્ષેત્રો સહિત વિનિર્માણમાં ટેક્નિકલ સાધન આપવા સંબંધિત સહમતિ પત્ર પર હસ્તાક્ષર કરવાની જાણકારી આપી હતી. આ સહમતિ પત્ર પર 25 એપ્રિલ, 2016ના રોજ જર્મનીના હનોવરમાં ઇન્ડ્રસ્ટ્રીયલ એક્ઝીબિશન હનોવર મૈસે – 2016 દરમિયાન હસ્તાક્ષર કરવામાં આવ્યા હતા. સ્ટેનબિએસ જીએમબીએચ વ્યવહારિક ઔદ્યોગિક અનુસંધાનના ક્ષેત્રમાં યૂરોપનું એક મુખ્ય સંગઠન છે. આ ઉત્પાદનમાં ચિન્હિત પરિયોજનાઓના અમલીકરણ માટે ઔદ્યોગિકી સંસાધન સહભાગી તરીકે કાર્ય કરશે. સહમતિ પત્રમાં પરિકલ્પિત સહયોગના ક્ષેત્ર છે : – ક ) વિશિષ્ટ ટેક્નોલોજીની રૂપરેખા તૈયાર કરવી, ખ ) વિશિષ્ટ પૂંજીગત વસ્તુઓના ઉપક્ષેત્રો માટે ટેક્નોલોજી રોડ મેપિંગ ગ) પૂંજીગત વસ્તુઓના સમૂહની ટેક્નોલોજીકલ સ્થિતિનું આંકલન ઘ) ટેક્નોલોજી સંબંધિત કાર્યક્રમોમાં સહયોગ ડ) વર્તમાન સંસ્થાઓમાં ઉન્નત / ભારતમાં ગ્રીન ફિલ્ડ સંસ્થાઓની સ્થાપના અને ટેક્નોલોજી સંબંધિત અન્ય સહયોગ અને સહકાર્ય આ સહમતિ પત્ર ભારતીય પૂંજીગત વસ્તુ ક્ષેત્ર દ્વારા ઔદ્યોગિકી ટેક્નિકલ પરિયોજનાઓને સહાયતા આપવા સંબંધિત માધ્યમનું ફોર્મેટ છે. આ સહમતિ પત્ર સાર્વજનિક ક્ષેત્રના જુદા જુદા ઉપક્રમો અને પૂંજીગત વસ્તુ ક્ષેત્રોના અકેમોની ટેક્નિકલ ખામીઓને ઓળખવા તથા તેને દૂર કરવામાં સ્ટેનબિએસ જીએમબીએચની ક્ષમતાઓ અને વિશેષજ્ઞતા સુધી પહોંચ બનાવવા માટે મંચ પ્રદાન કરશે.
પ્રધાનમંત્રી શ્રી નરેન્દ્ર મોદી અને અમેરિકાનાં રાષ્ટ્રપતિ મહામહિમ શ્રી ડોનાલ્ડ ટ્રમ્પ વચ્ચે ટેલીફોન પર વાતચીત થઈ

પ્રધાનમંત્રી શ્રી નરેન્દ્ર મોદીએ અમેરિકાનાં રાષ્ટ્રપતિ મહામહિમ શ્રી ડોનાલ્ડ ટ્રમ્પ સાથે આજે ટેલીફોન પર વાત કરી હતી. બંને નેતાઓ વચ્ચે લગભગ 30 મિનિટની વાતચીતમાં દ્વિપક્ષીય અને પ્રાદેશિક મુદ્દાઓને આવરી લેવામાં આવ્યાં હતા. બંને નેતાઓની વાતચીત ઉષ્માસભર અને સૌહાર્દપૂર્ણ રહી હતી. પ્રધાનમંત્રીએ આ વાતચીત દરમિયાન ચાલુ વર્ષની શરૂઆતમાં જૂનનાં અંતે ઓસાકામાં આયોજિત જી-20નાં શિખર સંમેલન દરમિયાન બંને નેતાઓ વચ્ચે થયેલી બેઠકને યાદ કરી હતી. ઓસાકામાં દ્વિપક્ષીય ચર્ચાનાં સંદર્ભમાં પ્રધાનમંત્રીએ આશા વ્યક્ત કરી હતી કે, ભારતનાં વાણિજ્ય મંત્રી અને અમેરિકાનાં વાણિજ્ય મંત્રી શક્ય તેટલી વહેલી બેઠક યોજશે, જેથી પારસ્પરિક લાભ માટે દ્વિપક્ષીય વેપારી સંભવિતતાઓની ચર્ચા થઈ શકે. પ્રાદેશિક સ્થિતિનાં સંદર્ભમાં પ્રધાનમંત્રીએ જણાવ્યું હતુ કે, પ્રદેશનાં ચોક્કસ નેતાઓ ભારતવિરોધી ઉશ્કેરણીજનક અને ચરમપંથી વિધાનો કરે છે, જે શાંતિ સ્થાપિત કરવા માટે ઉચિત નથી. તેમણે આંતક અને હિંસામુક્ત વાતાવરણ ઊભુ કરવાનાં મહત્ત્વ પર તેમજ કોઈ પણ પ્રકારનાં અપવાદ વિના આતંકવાદને પ્રોત્સાહન ન આપવા ભાર મૂક્યો હતો. પ્રધાનમંત્રીએ ગરીબી, નિરક્ષરતા અને વિવિધ પ્રકારનાં રોગ સામેની લડાઈમાં આ માર્ગને અનુસરનાર કોઈ પણ વ્યક્તિ સાથે સાથસહકાર સ્થાપિત કરવાની ભારતની પ્રતિબદ્ધતાનો પુનરોચ્ચાર કર્યો હતો. આજે અફઘાનિસ્તાનને આઝાદી મળ્યાનાં 100મા વર્ષને યાદ કરીને પ્રધાનમંત્રીએ ભારતની એક, સુરક્ષિત, લોકતાંત્રિક અને ખરા અર્થમાં સ્વતંત્ર અફઘાનિસ્તાન માટે કામ કરવાની લાંબા ગાળાની અને સાતત્યપૂર્ણ કટિબદ્ધતા પર પણ ભાર મૂક્યો હતો. પ્રધાનમંત્રીએ જણાવ્યું હતુ કે, તેમણે રાષ્ટ્રપતિ ટ્રમ્પ સાથે નિયમિતપણે સંપર્કમાં રહેવાની સરાહના કરી હતી.
મંત્રીમંડળે આરોગ્ય અને ચિકિત્સાના ક્ષેત્રમાં ભારત અને સેનેગલ વચ્ચે થયેલા સમજૂતી કરારને મંજૂરી આપ

પ્રધાનમંત્રી શ્રી નરેન્દ્ર મોદીની અધ્યક્ષતામાં આયોજિત કેન્દ્રીય મંત્રીમંડળની બેઠકમાં આરોગ્ય અને ચિકિત્સાના ક્ષેત્રમાં ભારત અને સેનેગલ વચ્ચે થયેલા સમજૂતી કરાર (એમઓયુ)ને મંજૂરી આપવામાં આવી હતી. બંને પક્ષો વચ્ચે સહકારના મુખ્ય ક્ષેત્રોમાં નીચેની બાબતો સામેલ હશે: i. રોગનું સંપૂર્ણ નિરીક્ષણ ii. તબીબી સંશોધન iii. કટોકટીમાં રાહત iv. હોસ્પિટલનું વ્યવસ્થાપન v. દવાઓ અને ફાર્માસ્યુટિકલ્સ ઉત્પાદનો/હોસ્પિટલના ઉપકરણો vi. પરંપરાગત દવાઓ vii. એઇડ્સનું નિયંત્રણ viii. પારસ્પરિક હિતના અન્ય કોઈ પણ ક્ષેત્રો આ સહકારની વિગતો પર વધારે વિચાર કરવા અને આ સમજૂતી કરારના અમલીકરણ પર નજર રાખવા કાર્યકારી જૂથ સ્થાપિત કરવામાં આવશે.
પ્રધાનમંત્રીએ બ્રાઝીલના સ્વતંત્રતા દિવસ પર ત્યાની જનતાને શુભકામનાઓ પાઠવી

પ્રધાનમંત્રી શ્રી નરેન્દ્ર મોદીએ બ્રાઝીલના સ્વતંત્રતા દિવસ પર ત્યાની જનતાને પોતાના તરફથી શુભકામનાઓ પાઠવી છે. પ્રધાનમંત્રીએ પોતાના સંદેશમાં કહ્યું કે, “બ્રાઝીલના સ્વતંત્રતા દિવસ પર ત્યાની જનતાને શુભકામનાઓ. ભારત અને બ્રાઝીલ વચ્ચે ઘણા ક્ષેત્રોમાં મજબૂત અને દીર્ઘકાલિન સહયોગ કાયમ છે. હું સમજુ છું કે, ભારત અને બ્રાઝીલ વચ્ચે સંબંધોને વધુ આગળ વધારવાની દિશામાં ખુબ સંભાવનાઓ રહેલી છે, જેનાથી આપણા બંને દેશો વચ્ચેની જનતા લાભાન્વિત થશે.”
પ્રધાનમંત્રીએ મણિપુરનાં લોકોને રાજ્યનાં સ્થાપના દિવસ નિમિત્તે શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ મણિપુરનાં લોકોને રાજ્યનાં સ્થાપના દિવસ નિમિત્તે શુભેચ્છા પાઠવી. પ્રધાનમંત્રીએ કહ્યું, “મણિપુર અદ્વિતીય પ્રાકૃતિક સૌંદર્ય અને મહેનતુ નાગરિકોથી સમૃદ્ધ છે. મને રાજ્યમાંથી મળેલા સ્નેહને હું ક્યારેય નહીં ભુલી શકુ. રાજ્યનાં સ્થાપના દિવસ નિમિત્તે હું મણિપુરનાં ભાઈઓ અને બહેનોને શુભેચ્છાઓ પાઠવુ છું. રાજ્ય વિકાસની નવી ઊંચાઈઓ પ્રાપ્ત કરતું રહે એવી શુભકામનાઓ.”
પ્રધાનમંત્રીએ કોરિયામાં ભારતીય સમુદાયને સંબોધન કર્યું

પ્રધાનમંત્રી શ્રી નરેન્દ્ર મોદીએ આજે કોરિયામાં ભારતીય સમુદાયને સંબોધન કર્યું હતું. ભારતીય સમુદાયે તેમને સિઓલમાં ઉષ્માસભર આવકાર આપ્યો હતો, જે બદલ તેમણે ભારતીય સમુદાયનાં સભ્યોનો આભાર વ્યક્ત કર્યો હતો. તેમણે જણાવ્યું હતું કે, ભારત અને કોરિયા વચ્ચેનાં સંબંધો ફક્ત વ્યાવસાયિક સંપર્કો પર આધારિત નથી. બંને દેશો વચ્ચેનાં સંબંધોનો મુખ્ય આધાર લોકો વચ્ચેનો સીધો સંપર્ક છે. પ્રધાનમંત્રીએ ભારત અને કોરિયા વચ્ચે સદીઓ જૂનાં જોડાણનો સંદર્ભ ટાંક્યો હતો તથા કોરિયાનાં રાજા સાથે લગ્ન કરવા મહારાણી સૂર્યરત્નાએ અયોધ્યાથી હજારો કિલોમીટરની સફર કરી હતી એ પ્રસંગને યાદ કર્યો હતો. તેમણે એ બાબત પણ યાદ કરી હતી કે તાજેતરમાં દિવાળીનાં પ્રસંગે કોરિયાનાં પ્રથમ મહિલા કિમ જૂંગ-સૂકે અયોધ્યાની મુલાકાત લીધી હતી. પ્રધાનમંત્રીએ જણાવ્યું હતું કે, બંને દેશો વચ્ચે બૌદ્ધ સંપ્રદાયે મૈત્રીપૂર્ણ સંબંધોને વધુ ગાઢ બનાવ્યા હતાં. પ્રધાનમંત્રીએ જણાવ્યું હતું કે, ભારતીય સમુદાય કોરિયામાં વિકાસ, સંશોધન અને નવીનતામાં પ્રદાન કરી રહ્યો છે એ જાણીને તેમને આનંદ થયો છે. તેમણે કોરિયામાં યોગ અને ભારતીય તહેવારોની લોકપ્રિયતાનો ઉલ્લેખ કર્યો હતો. તેમણે જણાવ્યું હતું કે, કોરિયામાં ભારતીય વાનગીઓ અને વ્યંજનો ઝડપથી લોકપ્રિયતા પણ હાંસલ કરી રહ્યાં છે. તેમણે એશિયન ગેમ્સમાં ભારતીય રમત-કબડ્ડીમાં કોરિયાનાં ઉત્કૃષ્ટ પ્રદર્શન વિશે પણ વાત કરી હતી. પ્રધાનમંત્રીએ દુનિયાભરમાં વસતાં ભારતીય સમુદાયનાં સભ્યોને ભારતનાં પ્રતિનિધિઓ ગણાવ્યાં હતાં, જેમની આકરી મહેનત અને શિસ્તથી દુનિયામાં ભારતની પ્રતિષ્ઠામાં વધારો થયો છે. પ્રધાનમંત્રીએ કહ્યું હતું કે, ભારત ચાલુ વર્ષે મહાત્મા ગાંધીની 150મી જન્મજયંતિની ઉજવણી કરી રહ્યો છે. તેમણે જણાવ્યું હતું કે, દુનિયાએ બાપૂ વિશે જાણવું જોઈએ અને એમનાં જીવનકવન વિશે દુનિયાને જણાવવાની આપણી જવાબદારી છે. પ્રધાનમંત્રીએ કહ્યું હતું કે, કોરિયા સાથે ભારતનો સંબંધ ગાઢ બની રહ્યો છે અને બંને દેશો વિસ્તારમાં શાંતિ, સ્થિરતા અને સમૃદ્ધિ માટે સંયુક્તપણે કાર્યરત છે. તેમણે ઉલ્લેખ કર્યો હતો, ભારતની વિવિધ બ્રાન્ડ હવે કોરિયામાં જોવા મળે છે અને કોરિયાની વિવિધ બ્રાન્ડ ભારતમાં ઘરે-ઘરે જાણીતી છે. પ્રધાનમંત્રીએ તાજેતરમાં ભારતમાં થયેલા આર્થિક વિકાસની વિગતવાર વાત કરી હતી. તેમણે જણાવ્યુ હતું કે, ભારત ટૂંક સમયમાં 5 ટ્રિલિયન ડોલરનું અર્થતંત્ર બની જશે. તેમણે વેપાર વાણિજ્યને સરળ બનાવવા અને જીવનને સરળ બનાવવામાં અભૂતપૂર્વ પ્રગતિ વિશે વાત કરી હતી. તેમણે જીએસટી (ચીજવસ્તુઓ અને સેવા વેરા) અને કેશલેસ અર્થતંત્ર જેવા સુધારાનો ઉલ્લેખ પણ કર્યો હતો. તેમણે ઉલ્લેખ કર્યો હતો કે દુનિયા ભારતમાં નાણાકીય સમાવેશનની ક્રાંતિ જોઈ રહી છે. આ સંદર્ભમાં તેમણે બેંક ખાતાઓ, વીમો અને મુદ્રા લોન વિશે વાત કરી હતી. તેમણે જણાવ્યું હતું કે, કેટલીક સફળતાઓને કારણે ભારતની પ્રતિષ્ઠામાં વધારો થયો છે. તેમણે ગરીબો માટે નિઃશુલ્ક સારવાર, વિશ્વની સૌથી ઊંચી પ્રતિમા સ્ટેચ્યુ ઓફ યુનિટી અને ડિજિટલ ઇન્ડિયાનો ઉલ્લેખ કર્યો હતો. પ્રધાનમંત્રીએ સ્વચ્છ ઊર્જાનાં ક્ષેત્રમાં ભારતનાં વિકાસ અને આંતરરાષ્ટ્રીય સૌર ગઠબંધનની રચના વિશે પણ વાત કરી હતી. પ્રધાનમંત્રીએ કહ્યું હતું કે, અત્યારે ભારતમાં નવી ઊર્જા જોવા મળે છે. તેમણે એવો ઉલ્લેખ પણ કર્યો હતો કે, આવતીકાલે તેઓ ભારતનાં લોકો અને વિદેશમાં વસતાં ભારતીય સમુદાય વતી સિઓલ પીસ પ્રાઇઝ પ્રાપ્ત કરશે. પ્રધાનમંત્રીએ પ્રયાગરાજમાં ચાલતાં કુંભ મેળાની વાત કરી હતી અને કહ્યું હતું કે, દુનિયા ચાલુ કુંભ મેળામાં જાળવવામાં આવેલી સ્વચ્છતા વિશે વાતો કરી રહી છે. તેમણે ભારતમાં પ્રવાસનને પ્રોત્સાહન આપવા અંગત પ્રયાસો કરવા બદલ ભારતીય સમુદાયની પ્રશંસા કરી હતી.
મંત્રીમંડળે પાયાના સ્તરે નવીનતામાં સહકાર સ્થાપિત કરવા દક્ષિણ આફ્રિકા સાથે એમઓયુને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં આયોજિત કેન્દ્રીય મંત્રીમંડળને મૂળભૂત સ્તરે નવીનતામાં સહકાર સ્થાપિત કરવા ભારત અને દક્ષિણ આફ્રિકા વચ્ચે થયેલા સમજૂતીકરાર (એમઓયુ)ની જાણકારી આપવામાં આવી હતી. આ એમઓયુ પર 07 જુલાઈ, 2016ના રોજ પ્રિટોરિયામાં હસ્તાક્ષર થયા હતા, જેનો ઉદ્દેશ બંને દેશો વચ્ચે વિજ્ઞાન અને ટેકનોલોજીમાં સહકાર સ્થાપિત કરવા આંતર-સરકારી સમજૂતીનું અનુસરણ કરવાનો છે. આ એમઓયુ અંતર્ગત બંને દેશો નવીનતા સાથે સંબંધિત ફોરમ, સેમિનાર, કાર્યશાળા અને તાલીમ જેવા વિવિધ કાર્યક્રમોનું સંયુક્તપણે આયોજન કરશે તથા એકબીજા સાથે ઓપન સોર્સ ટેકનોલોજી વહેંચશે અને ઇન્નોવેટર્સને તેમના વિચારોને વ્યાવસાયિક રીતે વ્યવહારિક બનાવવા મદદ કરવા સંયુક્તપણે પ્રોજેક્ટ વિકસાવશે (જેમાં સંબંધિત દેશોમાં પ્રસ્તુત ઉદ્યોગો સાથે ભાગીદારી સામેલ છે), જેનો ઉદ્દેશ સામાજિક લાભ માટે સંયુક્તપણે ટેકનોલોજી વિકસાવવાનો અને ટેકનોલોજી હસ્તાંતરિત કરવાનો છે. આ એમઓયુ ઇકોસિસ્ટમ ઊભી કરવા માટે વ્યવસ્થા પ્રદાન કરશે અને મદદ કરશે, જે સ્વદેશી નોલેજ સિસ્ટમ અને કૃષિ બાયોટેકનોલોજી પર વિશેષ ધ્યાન કેન્દ્રીત કરવાની સાથે બંને દેશોમાં મૂળભૂત સ્તરે સર્વસમાવેશક નવીનતા અને ઉદ્યોગસાહસિકતાને પ્રોત્સાહન આપશે.
પ્રધાનમંત્રીએ ભારતના મુખ્ય ન્યાયમૂર્તિ તરીકે શપથ લેનાર ન્યાયાધીશ દીપક મિશ્રાને અભિનંદન આપ્યા

પ્રધાનમંત્રી શ્રી નરેન્દ્ર મોદીએ ભારતના મુખ્ય ન્યાયમૂર્તિ તરીકે શપથ લેનાર ન્યાયાધીશ દીપક મિશ્રાને અભિનંદન આપ્યા છે. પ્રધાનમંત્રીએ કહ્યું હતું કે, “હું ભારતના મુખ્ય ન્યાયમૂર્તિ તરીકે શપથ લેનાર ન્યાયાધીશ દીપક મિશ્રાને અભિનંદન આપું છું. હું તેમને મુખ્ય ન્યાયમૂર્તિ તરીકેનો કાર્યકાળ શ્રેષ્ઠ અને ફળદાયક બની રહે એવી શુભેચ્છા આપું છું.”
પ્રધાનમંત્રીએ તમામ ગુજરાતીઓને ગુજરાતી નવા વર્ષની શુભેચ્છા પાઠવી

પ્રધાનમંત્રી શ્રી નરેન્દ્ર મોદી 28મી ઑક્ટોબર 2022ના રોજ સવારે 10:30 વાગ્યે વીડિયો કૉન્ફરન્સિંગ દ્વારા રાજ્યોના ગૃહ પ્રધાનોની ચિંતન શિબિરને સંબોધન કરશે. ચિંતન શિબિર 27 અને 28 ઓક્ટોબર, 2022ના રોજ હરિયાણાના સુરજકુંડ ખાતે યોજાઈ રહી છે. રાજ્યોના ગૃહ સચિવો અને પોલીસ મહાનિર્દેશક (ડીજીપી) અને કેન્દ્રીય સશસ્ત્ર પોલીસ દળો (સીએપીએફ) અને કેન્દ્રીય પોલીસ સંગઠનો (સીપીઓ)ના મહાનિર્દેશકો આ ચિંતન શિબિરમાં પણ હાજરી આપશે અને કાર્યક્રમમાં ભાગ લેશે. સ્વતંત્રતા દિવસના ભાષણમાં પ્રધાનમંત્રી દ્વારા જાહેર કરાયેલ પંચ પ્રાણ અનુસાર, ગૃહ પ્રધાનોની ચિંતન શિબિર આંતરિક સુરક્ષા સંબંધિત બાબતો પર નીતિ ઘડતર માટે રાષ્ટ્રીય પરિપ્રેક્ષ્ય પ્રદાન કરવાનો પ્રયાસ છે. સહકારી સંઘવાદની ભાવનામાં આવેલી શિબિર કેન્દ્ર અને રાજ્ય સ્તરે વિવિધ હિસ્સેદારો વચ્ચે આયોજન અને સંકલનમાં વધુ સમન્વય લાવશે. આ શિબિર પોલીસ દળોના આધુનિકીકરણ, સાયબર ક્રાઈમ મેનેજમેન્ટ, ફોજદારી ન્યાય પ્રણાલીમાં આઈટીનો વધતો ઉપયોગ, ભૂમિ સરહદ વ્યવસ્થાપન, દરિયાકાંઠાની સુરક્ષા, મહિલા સુરક્ષા, ડ્રગ હેરફેર વગેરે જેવા મુદ્દાઓ પર ચર્ચા કરશે.
કેન્દ્રીય મંત્રી મંડળે બાહ્યઅવકાશના શાંતિપૂર્ણ ઉપયોગમાં સહકાર માટે ભારત અને અફઘાનિસ્તાન વચ્ચેના કરારોને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલ કેન્દ્રીય મંત્રી મંડળે ભારત અને અફઘાનિસ્તાન વચ્ચે બાહ્ય અવકાશના શાંતિપૂર્ણ ઉપયોગમાં સહકાર સાધવા માટેના એમઓયુ કરાર પર પૂર્વવર્તી મંજૂરી આપી દીધી છે. આ કરારો વડે બન્ને દેશો વચ્ચે શિક્ષણ, ખેતી, હવામાન આગાહી, દૂરસંચાર, ગ્રામ્ય આરોગ્ય, સ્વચ્છતા, શહેરી વિકાસ, વહાણવટા રિસોર્સ મેપિંગ, રીમોટ સેન્સીંગ અને આવા અન્ય પરસ્પર નક્કી થયેલા ક્ષેત્રોમાં અવકાશ તકનીકીના અમલીકરણમાં સહકાર વધારવાનો વિચાર કરવામાં આવશે. આ કરારો બન્ને દેશોને નીચે મુજબ લાભ કરશે: 1. અફઘાનિસ્તાનમાં અવકાશ ક્ષેત્રનો વિકાસ 2. ભારતની એક એવા દેશ તરીકે પ્રતિષ્ઠા વધશે કે જે અવકાશ તકનીકીમાં આગળ છે અને અન્ય દેશોને પણ જે મદદ કરી શકે છે. 3. અફઘાનિસ્તાન અવકાશ ક્ષેત્રમાં આત્મ-નિર્ભર બનવા તરફ આગળ પ્રગતિ કરશે. 4. ભારત અને અફઘાનિસ્તાન વચ્ચે વિશ્વાસ, પારસ્પરિક સમજણ અને દ્વિપક્ષીય સંબંધોને મજબુત કરવામાં મદદ કરશે. 5. અફઘાનિસ્તાનના વ્યુહાત્મક અવકાશ અને દૂરસંચાર ક્ષેત્રમાં ભારતની ઉપસ્થિતિ પૂરી પાડશે. વધુમાં,આ કરારો બન્ને દેશોમાં વિજ્ઞાન અને ટેકનોલોજીના મુખ્ય કેન્દ્રવર્તી તથા સંશોધન અને વિકાસ ક્ષેત્રમાં તેમજ અમલીકરણના ક્ષેત્રમાં પણ ઉચ્ચ ગુણવત્તા યુક્ત નોકરીની તકો ઉપલબ્ધ કરાવશે. મોબાઇલ અને ઈન્ટરનેટ આધારિત એપ્લીકેશનો અને વાણિજ્યના યુગમાં વધુ સારા સંદેશાવ્યવહાર તથા ઈન્ટરનેટ કનેક્ટિવિટી અનેક ક્ષેત્રમાં નોકરીની વિપુલ તકોનું નિર્માણ કરશે.